Intian Jharkhandin osavaltiossa paljastui maanantaina uusi tapaus, jossa raiskausuhri sytytettiin palamaan raiskauksen jälkeen. 17-vuotias tyttö sai vakavia vammoja.

Lauantaina uutisoitiin raiskatusta 16-vuotiaasta, joka kuoli saamiinsa palovammoihin. Raiskaukseen syyllistyneet miehet polttivat tytön kostoksi kyläneuvostolta saamastaan epävirallisesta rangaistuksesta.

Tänään julki tulleessa tapauksessa 19-vuotias mies tunkeutui uhrinsa kotiin, raiskasi hänet ja sytytti hänet tuleen. 17-vuotias uhri on nyt sairaalahoidossa kriittisessä tilassa. BBC:n tietojen mukaan (siirryt toiseen palveluun) teosta epäilty mies olisi halunnut mennä tytön kanssa naimisiin, mutta tyttö ei ollut valmis tähän.

Intiassa viranomaisten tietoon tuli vuonna 2016 noin 40 000 raiskaustapausta. Kansalaisjärjestöjen mukaan todelliset luvut ovat huomattavasti suuremmat.

Tammikuussa Jammu-Kashimirin osavaltiossa sattui joukkoraiskaus, jonka uhrina oli 8-vuotias tyttö. Tyttö surmattiin raiskauksen jälkeen. Tapauksen jälkeen Intian hallitus päätti esittää kuolemanrangaistusta lapsiraiskauksiin syyllistyneille.

Lähteet: AFP, Reuters